LA UNION - Kalpasan a naipasa iti maikatlo ken kaudian a pannakaibasana iti Kamara ket manamnama a maaprubaran ti 2015 national budget iti nangato a benneg ti Kongreso sakbay pay nga ag-adjourn ti Senado inton Paskua.
Iti pannakiuman ti Bombo Radyo La Union ken ni Sen. Francis Escudero, chairman ti Committee on Finance iti Senado, kinunana a natudingen a maipasidong iti plenaryo inton November 17, 2014 ti P2.606 trillion budget para iti sumaruno a tawen.
Segun kenkuana, kasapulanda a repasuen a naimbag ti nadakamat a pundo ken no mabalbalin ket maaddaan iti adjustment iti pondo dagiti dadduma nga ahensia.
Inlawlawagna a kessayenda ti nailatang a pundo ti DSWD iti implementasion ken evaluation dagiti proyekto iti conditional cash transfer (CCT) program a dumanon iti P4.2 billion ket mayakar daytoy kadagiti mas a pagnomaran dagiti umili.
Kalpasan daytoy ket dagus a maisaang iti Bicameral Conference Comittee ti nasao a singasing a gakat a manamnama a malpas sakbay ti December 18.
Maipalagip a nagbalin a kontrobersial ti pannakaipasa ti 2015 national budget iti House of Representatives idi napan a lawas gapu ta arigna a nayapura daytoy ken nailemmeng dagiti errata kadagiti mammanday-linteg.
ilo_Latn ilo_Latn ilo_Latn ilo_Latn ilo_Latn ilo_Latn